Ville Mäkipelto

Ville Joonas Mäkipelto (myös Viljamitz) (s. 13. toukokuuta 1988 Pietarsaari) on suomalainen tubettaja, psykologi ja teologian tohtori. Mäkipelto tuottaa YouTube-kanavalleen tietovideoita, joissa hän käsittelee ihmismieltä ja maailmankaikkeutta erilaisista näkökulmista. Videoiden teemat liittyvät muun muassa psykologiaan, uskontoihin, historiaan, salaliittoteorioihin ja erilaisiin kulttuureihin. Lokakuussa 2023 Mäkipellon kanavalla on yli 188 000 tilaajaa ja yli 58 miljoonaa katselukertaa.

Mäkipelto on väitellyt teologian tohtoriksi Helsingin yliopiston teologisesta tiedekunnasta Vanhan testamentin eksegetiikan alalta. Hänen väitöskirjansa käsitteli varhaisissa käsikirjoituksissa havaittavia muutoksia, joita muinaiset juutalaiset kirjurit tekivät Vanhan testamentin sisältämiin teksteihin ja erityisesti Joosuan kirjaan. Hän on julkaissut eksegetiikan alalta useita tieteellisiä artikkeleita ja pitänyt esitelmiä kansainvälisissä konferensseissa. Mäkipelto oli Suomen Akatemian "Pyhät tekstit ja traditiot muutoksessa" (2014–2019) huippuyksikön jäsen.

Ura

Tubettajana

Pääkanava 
Ville Mäkipelto loi Youtube-tilinsä 21. joulukuuta 2014 ja julkaisi ensimmäisen videonsa 7. tammikuuta 2015. Ville Mäkipellon Youtube-kanavan suosituin video toukokuussa 2022 on 17. lokakuuta 2019 julkaistu 10 SUOMEN SUOJELLUINTA IHMISTÄ, jolla on yli 426 tuhatta katselukertaa.

Vuonna 2022 Ville Mäkipelto teki itselleen logon Pastorificin (Jussi Koski) kanssa. Hän avasi myös oman fanituotekauppansa.

Ville Mäkipellon mukaan vuodesta 2023 tulee ensimmäinen kokonainen vuosi, jolloin hän tekee työkseen ainoastaan tubettamista.

Pelikanava 
Ville Mäkipelto suunnitteli luovansa uuden kanavan vuonna 2023. Hän striimaisi kanavalle pelejä. Tällaisia pelejä olisi mm. Fallout ja Grand Theft Auto V. Mäkipelto on kuitenkin kuvaillut itseään huonoksi pelaajaksi. Hän loi itselleen kanavan Twitchiin vuoden 2023 helmikuun lopulla.

Musiikkisingle 
Mäkipelto julkaisi 2. lokakuuta 2020 Spotifyhyn kappaleen Ihmeellisin fakta, jolla on kesäkuuhun 2021 mennessä lähes 150 000 kuuntelua. Mäkipelto julkaisi myös kanavalleen kappaleelle musiikkivideon, jolla on toukokuussa 2022 yli 158 tuhatta katselukertaa. Hän laulaa kappaleessa vaimonsa Jenna Mäkipellon kanssa. Hän julkaisi kappaleen kiitokseksi 100 000 tilaajasta.

Kirjailijana 
Vuonna 2023 julkaistiin Mäkipellon ja Paavo Huotarin kirjoittama Raamatun tekstien historiasta kertova tietokirja Sensuroitu.

Mäkipelto on paljastanut, että kirjoittaa toista kirjaa, jonka aihe liittyy lähemmin hänen YouTube-kanavaansa.

Yksityiselämä 
Ville Mäkipelto on musiikintuottaja ja lauluntekijä Kalle Mäkipellon isoveli.

Ville Mäkipelto on naimisissa tubettaja ja laulaja-lauluntekijä Jenna Mäkipellon kanssa.

Palkinnot ja ehdokkuudet

Julkaisuja 
 Sensuroitu – Raamatun muutosten vaiettu historia, Ville Mäkipelto ja Paavo Huotari. Otava 2023. ISBN 978-951-1-45245-4.
 Uncovering Ancient Editing. Documented Evidence of Changes in Joshua 24 and Related Texts . BZAW 513, Berlin: De Gruyter, 2018. ISBN 978-3-11-060224-1.

Tieteellisiä artikkeleita 
 "Neljä tapaa muuttaa pyhää tekstiä," Teoksessa Kiveen hakattu? Pyhät tekstit ja perinteet muutoksessa, toimittaneet Martti Nissinen ja Leena Vähäkylä. Gaudeamus 2018.
 "Large-Scale Transposition as an Editorial Technique in the Textual History of the Hebrew Bible," Mäkipelto, Ville & Tekoniemi, Timo & Tucker, Miika. TC: A Journal of Biblical Textual Criticism 22/2017. http://jbtc.org/v22/TC-2017-Makipelto-Tekoniemi-Tucker.pdf
 "Kirjoitusten luovaa muokkausta Joosuan kirjan tekstihistoriassa," Teologinen aikakauskirja 2/2016. DOI: 10.5281/zenodo.854645.

Lähteet

Aiheesta muualla 

 Ville Mäkipelto vieraana AlfaTV:n keskusteluohjelmassa AlfaStudio 14.9.2018 .
 Ville Mäkipelto Yle Kioskin järjestämässä tiedetubettajien keskustelussa Tubecon 2018 -tapahtumassa 17.8.2018.
 Ville Mäkipellon haastattelu Kirkko & Kaupunki -lehdessä 21.9.2015.
 

Suomalaiset tubettajat
Suomalaiset psykologit
Suomalaiset teologit‎
Vuonna 1988 syntyneet
Elävät henkilöt